**Kesäni kompostilla Erään palstaeläjän muistelmat**

Elämässä on monta hyvää puolta. Parasta siinä on kuitenkin vain lekotella luomakunnan luojan ihanan auringon alla tuoksuvan kompostin päällä laiskan kesätuulen kertoillessa ihmeellisiä tarinoita maailmalta.

Sitä vain ole itsekseni ihmetellyt ja säälinyyt – tuota ihmislajin ainaista kurjuutta ja hengissä pysymisen taistelua. Mistähän senkin siemenet ovat tänne kulkeutuneet. Ei hetken rauhaa, aina vaan selkä mutkalla kuopimassa ja kiskomassa, kattamassa ja kastelemassa.

Minun aikani on tullut ja auringon asennosta sen jo tiedän, että lokoisat päiväni kompostilla ovat vähissä. Joskus yöllä outo kylmyys hiipii luokseni kuin valkoinen haamu ja saa vatsani värähtämään vilusta. On tullut aika laatia muistelmani ja tallentaa ne syvällä sisälläni uinuvalle jälkikasvulle sieltä edelleen uusille sukupolville kerrottavaksi. Ja ihmeteltäväksi, mikäli tämä elämänmuoto komposteineen ja pörriäisineen on käynyt ihan vieraaksi.

Olen Cucurbita pepo, edustava yksilö herkullisesta Cucurbita-köynnöskasvilajista. Yleisemmin minut tunnetaan rahvaanomaisella väännöksellä kesäkurpitsa. Tuolloin unohdetaan, että sukuni on vanhaa, arvostettua kasviaatelia ja maailmalla varsin laajalle levinnyt. Sain hiljattain itätuulen tuomana viestin serkultani Himalajan rinteiltä, siellä kuulemma säät ovat edelleen kasvulle suotuisat, joskin yöt voivat olla vaikeita.

Vaikka sukuni on ikivanha, minun aikani täällä kompostilla on vain kesän mittainen – se on luonnonlaki ja niin kuuluu olla. En valita, maatuvan ruohon tuoksu ja kesäsateen raikkaus - mitäpä elämältä vielä voisi odottaa. No ehkä auringonsäteen hyväilyä joskus. Ystävältäni perunalta ole kuullut solunesteet seisauttavia tarinoita kylmistä ja homeisista talvikellareista, joihin hänen ja monen muun ravintokasvin kohtalona on lopulta päätyä itujaan kasvattamaan.

Muistelmien tapaan lienee aihetta palata elämäni alkuun. Emokasvini on lennokkaasit tarinoinut ajasta jolloin vielä mikrosirun kokoisena aavistuksena harhailin paikkaani etsien hänen DNA-rihmastossaan. Hän muistelee sitä päivää, jolloin se tempaistiin kasvihuoneen suloisesta kosteudesta koleaan ja pimeään ulkomaailmaan ja jollakin rämisevällä kulkupelillä kiidätettiin läpi vihmovan vesisateen tälle kompostille, tökättiin juuret kevätkylmään multaan, heitettiin jotain ravinteita niskaan ja jokin hursti päälle.

Ajan mittaan elämä vakiintui, auringon kehrä kohosi korkeammalle, ravintoa riitti ja lehdet saivat väriä. Kukka levitti keltaiset terälehtensä kohti aurinkoa ja mehiläiset sun muut pörriäiset kiidättivät siitepölyn toisiin kukkiin. Niin minun elämä sai alkunsa. Luonto ja innostunut viljelijä huolehtivat lopusta. Jäi aikaa seurata luomakunnan menoa ja kohellusta ympärilläni mutta se on toinen tarina.

Nyt on auringon rata taivaalla käynyt jo matalammaksi eikä valo enää lämmitä kuten ennen. Vatsani on kasvanut niin, että luulen sen pian halkeavan. Siemenet sisälläni valittavat ahtautta ja kaipaavat vapautta. Ne haluavat luoda oman kurpitsanelämänsä. Kaikki tietoni ja kokemukseni niiden geenivarastossa ohjatkoon niitä elämässä ja antakoon aurinko ja sade niille antoisan kesän jollakin toisella kompostilla. Itselleni toivon vain seesteistä elämän iltaa irvistelemässä ohikulkijoille jollakin kuistinikkunalla tai kultaisena jatkojalosteena pikkelsipurkissa, kunnes aikani on palata taas kompostin syliin. Sellaistahan se on -maailmanmeno.

Muistiinmerkinnyt